Stotel

Stotel () is en Dörp un Oortschop in de Gemeen Lox in’n Landkreis Cuxhoben, Neddersassen.

De lüttje Oort Speckje höört al von öllers bi Stotel mit bi.

 Geografie 

De Oort liggt op en Geestinsel, de twüschen Luun un Werser liggt. De Luun flütt direkt an’n Oort langs. De Werser liggt en poor Kilometer in’n Westen un dor liggt noch de Masch von Land Wöörden twüschen. Bi Stotel liggt ok de Stoteler See, de as Baggersee bi’n Bo von de A 27 anleggt worrn is. In’n Süden liggt dat Stoteler Moor.

Blangen de Luun löppt dat Water ut dat Rebeed deelwies ok över’n Hahnenknoop-Hetthorner Moorkanaal af.

De Naveröörd sünd Well in’n Noorden, Ness un Lox in’n Noordoosten, Düring in’n Oosten, Hetthorn un Hahnenknoop in’n Süüdoosten, Holt un Speckje in’n Süüdwesten, Maihusen un Wiemsdörp in’n Westen un Overwarf un Fleest in’n Noordwesten. De fröhere Stoteler Slüüs liggt in’n Noorden an de ole Münn von de Luun.

 Historie 

duum|Utgravung an de Borg Stotel
Stotel kummt 1105 as Statle toeerst in en Oorkunn von’n Bremer Arzbischop Friedrich I. vör. De Naam warrt so düüdt, dat he sik ut Stod- (fast Land) un -loh (Holt) tohoopsett.

Von Belang weer de Oort in de eerste Tied vör allen as Seet von de Greven von Stotel. De Greven sünd 1350 utstorven un de Greevschop is an dat Bremer Doomkapitel fullen. De Borgruin von Stotel ut de Tied von de Greven is 2006 opdeckt worrn.

In’n Eersten Weltkrieg sünd 37 Soldaten ut Stotel fullen oder vermisst un in’n Tweten Weltkrieg 51.Onlineprojekt Gefallenendenkmäler

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Stotel in’n Kanton Stotel höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Stotel in’n Kanton Bremerleh.

De Oort hett vör 1779 to dat Amt Stotel tohöört un denn bet 1831 to dat Amt Stotel-Vieland. Na 1831 weer dat in dat Amt Leh un denn von 1885 bet 1932 in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

1968 is Stotel mit de Gemenen Hahnenknoop, Hetthorn, Langendammsmoor un Schwegen un de Rebeden Neenlannermoor (vörher Gemeen Neenlann) un Braamsterweiden (vörher Gemeen Braamst) to de vergrötterte Gemeen Stotel tohoopleggt worrn.

De vergrötterte Gemeen Stotel weer von 1971 bet 1974 Maat von Samtgemeen Lox. To’n 1. März 1974 sünd mit de Gemeenreform in Neddersassen Gemeen un Samtgemeen oplööst worrn un Stotel is as Oortschop mit egen Oortsraad un Oortsbörgermeester Deel von de Gemeen Lox worrn. Siet 1981 sünd Oortsraad un Oortsbörgermeester dör en Oortsvörsteiher aflööst.

 Inwahnertall 

 Religion 

duum|Kark in Stotel
Stotel is evangeelsch-luthersch präägt un billt mit de Margarethen-Kark en egen Kaspel.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

De Doden warrt ok op’n Karkhoff Stotel in de Borgstraat begraven. De Jöödsche Karkhoff besteiht vondaag blots noch as Denkmaal.

 Wapen 

Dat Wapen von Stotel wiest op blauen Grund en sülvern Spangenhelm mit rood-gollen Helmdeek un gollen Büffelhöörn. Twüschen de Höörn krüüzt sik twee sülvern Slötels.

Utklamüsert hett dat Wapen de Heraldiker Albert de Badrihaye. Vörlaag weer dat Segel von dat Amt Stotel. De Helm un de Höörn kaamt ut dat Wapen von de Greven von Stotel, de Slötels ut dat Wapen von dat Arzbisdom Bremen.

 Börgermeesters/Oortsbörgermeesters/Oortsvörsteihers 

Börgermeesters:
 1901–1945: Hinrich Bellmer
 1945–1946: Willi Grünefeld
 1946–1947: Georg Schröder
 1947–1963: Johann Lahmann
 1963–1972: Gerhard Glockzin
 1972–1974: Walter Bachmann

Oortsbörgermeesters:
 1974–1976: Bruno May
 1976–1981: Heinz Kiehl

Oortsvörsteihers:
 1981–1986: Heinz Kiehl
 1986–1987: Heinz Friese
 1987–1992: Gerhard Krause
 1992–: Fritz Grieger

 Kultur 

En Denkmaal för de Fullenen ut de twee Weltkrieg’ steiht in Stotel op’n Karkhoff.

 Verenen 

De Schüttenvereen Stotel un Ümgegend is 1860 grünnt worrn.

 Weertschop un Infrastruktur 

duum|Ruin von en Hooghuus in Stotel (2001 afreten)
Stotel hett en egene freewillige Füürwehr, de an’n 10. November 1895 grünnt worrn is. De Heimaat- un Börgervereen Stotel is an’n 18. Mai 1973 grünnt worrn.

To Anfang de Johren 1970 weer op dat Stoteler Hoge Feld en Trabantenstadt to Bremerhoben mit Geschäften, Restaurants un Wahnungen plaant. De eersten Plaans harrn 23 Wahnhüüs mit dree Etaaschen un dree Hoochhüüs mit acht Etaaschen vörsehn. De Plaans sünd wedder ümsmeten worrn un na de ne’en Plaans schullen 16 Wahnhüüs mit veer Etaaschen un dree Hoochhüüs mit bet to 15 Etaaschen boot warrn. Wielt de Boarbeiden noch in’e Gang weren, is de Boünnernehmer pankrott gahn. De Wahnhüüs mit veer Etaaschen sünd to’n groten Deel von annere Ünnernehmers trechboot worrn, aver dat ene 45 Meter hoge Hooghuus mit 15 Etaaschen is in’n Rohbo stahn bleven un nie trech worrn (de annern beiden Hooghüüs weren noch nich över de Bokuhl rut). Dat hett en Reeg Prozesse üm dat Gebüüd geven, bet dat 2001 afreten worrn is.

 Banken 

De Spoor- un Dorlehnskass Stotel (later Volksbank Stotel) is 1908 grünnt worrn. Se is vondaag Deel von de Volksbank Bremerhoben-Cuxland.

De Filiaal von de Kreisspoorkass Wersermünn (vondaag Werser-Elv-Spoorkass) is 1960 inwieht worrn.Heiner Frerichs: 900 Jahre Stotel im Wandel der Zeit. Chronologie der Ortschaft Stotel.

 Verkehr 

An Stotel langs löppt de Landsstraat 135, de in’n Noorden in de Bundsstraat 6 övergeiht un över Wulsdörp na Bremerhoben rin geiht un in’n Süden twüschen Braamst un Hagen langs na Bremen-Noord. De L 135 warrt krüüzt von de L 143, de in’n Noordoosten över Lox un Bexhöv na Sellst löppt un in’n Westen in de Bundsstraat 437 övergeiht, de dör’n Wersertunnel föhrt.

De nächste Autobahn is de Autobahn 27 (Afsnidd Bremerhoben–Bremen). De Opfohrt 11 Stotel liggt so een Kilometer in’n Süüdwsten von Stotel an de L 143/B 437.

De nächste Bahnhoff is so bi söss Kilometer wied weg in’n Noordoosten de Bahnhoff Lox an de Bahnlien Bremen–Bremerhoben. Von 1911 bet 1964 harr de Oort ok en Bahnhoff an de Nedderwerserbahn.

 Scholen 

In Stotel gifft dat Kinnergoorns un de Grundschool Stotel.

 Lüüd 

De Offzeer Wilhelm Dieckmann is 1893 in Stotel boren un de Bremer Fabrikant Johann Böse 1739. De plattdüütsche Schriever Gustav Holthusen is dor 1848 boren.

 Literatur 

 Heinrich Schriefer: Hagen und Stotel. Geschichte der beiden Häuser und Ämter. Verlag der Nordsee-Zeitung, Geestmünn 1901

 Footnoten 

 Weblenken 

Kategorie:Oort
Kategorie:Landkreis Cuxhoben